Kjære kongressdelegater

Jeg er her i dag for å fortelle dere det helt motsatte av det jeg sier til barnebarna mine. Nemlig at innestemme er helt forbudt når vi snakker om det fagligpolitiske arbeidet.

At det er utestemme som gjelder. Utestemme når vi snakker om at vi elsker politisk arbeid. At vi verner om folkemakten. Utestemme når vi snakker om vårt samarbeid med Arbeiderpartiet. Og ikke minst utestemmenår vi snakker om alt vi får til!

Det er jo dette som gjør oss til LO! Vi er en fremoverlent politisk maskin som ser medlemmenes hverdag. Og gjør den bedre! Tusen takk til alle dere som bidrar til det!

Folkens.

Fremtida er samlet her. I dette rommet.Det er vi som må fortelle

hvordan vanlige folk sine liv hadde sett ut. Om det ikke var for LOs politiske engasjement. Det er vi som må fortelle om resultatene vi leverer. Resultatene som leveres hjem på døra til hvert enkelt medlem. Selvsagt levert av en organisert transportarbeider.

I min verden defineres det fagligpolitiske arbeidet av resultater. Resultatene henger sammen med HVEM som styrer. Vi har jobbet oss gjennom åtte år

med en mørkeblåblågul-liberalistisk regjering. En regjering ledet av en statsminister som erklærte et av sine største politiske nederlag da LO gjennom stortinget sikret flere faste jobber. Åtte år, dere. Det var som å springe maraton i sirup.

Men kjær venner!

Er det noen som kan klare en maraton i sirup, så er det akkurat oss. Vi er sta som få. Vi er mange - og vi gir ikke opp. Vi mobiliserte for en ny regjering. Og vi lyktes.

Det var så viktig. Det var så rett. Det var så befriende. Gleden er kun oversteget av våre forventninger. Tusen takk for at du er her i dag Jonas!

Det fagligpolitiske samarbeidet skal prege landet. Og det gjør det nå! Nasjonalt, regionalt og ikke minst lokalt!

For to uker siden var jeg i østre Toten. Møtte Veronica - årets tillitsvalgte i FO 2021. Hun fikk prisen for å jobbe mot kutt i barnevernet.  Aktivt arbeid opp mot kommunen - gjennom politikken. For å sikre barnas trygghet. Og det viktige her er at når Veronica engasjerer seg, så gjør hun det ikke alene. Veronica har FO i ryggen. FO har LO i ryggen.

Større. Sterkere. Sammen.

Jeg vil at dere skal se for dere: Kongressen er over. At det er fredagskveld og dere ser på Nytt på nytt!

Her er fire bokser med saker, ogspørsmålet er selvsagt:

Hvem skal ut?  Er det pensjon fra første krone? Er det mindre innleie? Er det mer heltid i offentlig sektor? Eller er det flere midlertidige ansatte?

Dette vet dere godt. Det er den siste som skal ut. Som er ute av norsk politikk.

Vi streiket mot Frp statsråd Robert Eriksson. Nå er hans politiske arv nullet ut.

Den generelle adgangen til midlertidige ansettelser, kjære venner, er borte vekk.

Så er det de tre andre bildene.

Pensjon fra første krone, Handel og kontors fanesak - Check

Retten til heltid er styrket, Fagforbundets hjertesak - Check

Sterke begrensninger på innleie, Fellesforbundets krav - Check

Og det er mange andre bilder på at vi preger samfunnet.

Norsk lønn i norske farvann, sjøfolkene våre sitt største ønske - Check

Og det er ikke bare de store forbundene som vinner frem.

Manualterapeutene og autorisasjon - Check

Og jeg kan fortsette:

EØS- utredning. Helt essensielt for å sikre det arbeidslivet vi ønsker. Det er levert.

Et eget utvalg som ser på rettferdig omstilling. Hvordan vi faktisk KAN løse klimakrisen. Det kom på plass på fredag,

Hver eneste uke kommer det nye saker. Nye politiske grep.

Vet dere hva? Og jeg vet det er store ord. Dette er en stille politisk revolusjon! En revolusjon fordi vi snur åtte år høyrepolitikk på hodet. Vi utjevner ulikhet.

Vi skaper et mer rettferdig samfunn. Et samfunn formet etter våre medlemmers ønsker.

Så er det en stille revolusjon. Fordi det rett og slett ikke er alle som får dette med seg. Og det er her DU kommer inn i bildet. Arnfinn Hansen. Espen Amundsen.

Rikke Emilie Jacobsen. Kirsten Lia. Jarle Wilhelmsen. Diana Moonphen. Elin Roverudseter. Victoria De Oliveira.

Jeg kunne jaggu nevt hele salen.

Det er VI som må fortelle landet hva vi får til! Jeg har troa på dere! Vi har det beste laget. Og dere har all grunn til å være selvsikre. Like selvsikre som Rosenborglegenden Nils Arne Eggen da han i sine glansdager sa (og dette er ikke lett for en sunnmøring i uttale):

«Det skal dem ha Real Madrid – dem prøvd»

Det er der vi skal være! Klarer vi det, da vinner vi valg i både 2023 og 2025!

Jonas.

Vi har et formelt fagligpolitisk samarbeid med Arbeiderpartiet. Regjeringen trenger sine venner. Og vennskap forplikter – for oss begge. Både i medvind, motvind og havvind!

Det er mange utfordringer som trenger seg sammen i døren:

* Klimakrisen
* Krig
* Samfunnsberedskap
* Energi

Jeg er så glad for at dere hele tiden leverer gode tiltak. At dere lager planer og tenker stort. At dere satser på havvind som aldri før. Dobling av kraftproduksjonen innen 2040. Konkrete tiltak for nye, grønne industrimuligheter.

Akkurat hva vi i LO vil ha mer av! Mer engasjement, energi og skapervilje.

Når vi sammen skal fortsette å bygge landet, ja da trenger vi en solid Arbeiderparti-ledet regjering. Da trenger vi deg, Jonas.

I byen vår er du sheriffen. La meg si det slik: Erna Solberg skal ikke tilbake!

For dere må huske dette, kjære kongress: Når Høyre nå gjør gode målinger

så er det med den samme politikken de tapte valget på!

De er fortsatt for:

* De usosiale kuttene som brillestøtte til barn.
* Karensdager for de på arbeidsavklaringspenger
* Privatisering av skole og helse

Høyre er fortsatt imot:

* De strenge innleiereglene
* Økt fagforeningsfradrag
* Og kollektiv søksmålsrett

Folkens. Dette er alvor! Valgkampen 2023 og 2025 starter på denne kongressen.

Vi skal gjøre det som er nødvendig for å vinne valg. Vi skal bygge kandidater. Vi skal prege programarbeid.

Jeg vil bare understreke at det er HELT avgjørende at man lytter til LO-folk i hele landet! Det er vi som vet hva folk er opptatt av. Sier vi det er strømpriser, ja, da er det det. Sier vi det er matproduksjon, da er det det. Og sier vi det er heltid i kommunen, ja da er det det også!

Det er vel kanskje ikke en beskjeden måte å si det på.

Men jeg mener det: Uansett spørsmål er LO faktisk svaret.

På Utøya, og i AUF, har de slagordet: «På tide å stå opp og endre verden». Det er kanskje noen av de fineste ordene jeg vet. Og skal VI i LO endre verden, da må vi jobbe smart!

Når en avis lager et oppslag om at vi sikrer pensjon fra første krone. Da skal vi fortelle det på hundre skoleringer, i tusen kantiner, i titusener av møter med våre folk. Helt til den millionen folk det gjelder, vet akkurat hvem som leverte.

Vår organisasjon er en maskin. Vi må styrke våre informasjonskanaler. Vi må spille AOF gode. Og vi må prioritere ungdommen! Vi må investere. Aldri lene oss tilbake. Vi måtenke nytt. Vi må tenke stort. Vi må tørre å forme landet. Tørre å eie framtida!

Så vil jeg si noe om uenigheter. For det skal vi ha. TENK så kjedelig denne kongressen hadde vært uten ulike bakgrunner. Uten ulike kampsaker.

Uten ulike drømmer, uten fargerike livserfaringer. Fra arbeidsliv, levde liv og levende lokalsamfunn.

Mine venner. Hadde vi alle vært helt like, ja da hadde vi vært partiet Høyre!!!

Også i det fagligpolitiske skal vi brynes. Det er sånn det skal være, det, Jonas.

Du har vært ganske irritert på meg og jeg har vært ganske irritert på deg.

Om jeg skal beskrive vårt forhold på Facebook-måten, så har vi aldri vært i nærheten av «its complicated». Vi er i et stødig «in a relationship».

Så har vi noen forventninger. Vi må fortsette å kjempe mot ulikhet. Vi må gi offentlige ansatte den tilliten og de ressursene vi har lovet dem. Vi må tørre å stå opp mot de som vil bremse nasjonalt handlingsrom. Og dere!

Vi må stoppe sosial dumping. Til lands som til vanns og i lufta med!!!

Og det er mer. Vi må sikre gode tiltak for uføre og vi må sikre AFP. Vi må kjempe vår evige kamp for et seriøst arbeidsliv. Sikre det mest grunnleggende. Sikre at folk har ei lønn å leve av**.** Råd til å betale fotballkontingenten for den lille jenta si. Råd til at guttungen kan ta med gave når det inviteres til bursdag.

For det er det dette dreier seg om. Respekt for folk sine liv. At folk skal føle seg inkludert. At de skal VÆRE inkludert. At barn skal ha like muligheter. Jeg får vondt langt inn i sjela når jeg ser unger på alder med barnebarna mine som aldri vil få muligheten fordi familier faller utenfor. Som lever i skyggen og blir der.

Da er det vår fordømte plikt å forme velferdsstaten. Å være det beste vi kan være. Rett og slett være LO!

For som vi i arbeiderbevegelsen vet; den beste måten å forutsi fremtiden på er å skape den!

Jeg vil avslutte med å si hva som dukker opp om du googler «Jonas Gahr Støre og fagligpolitisk». Da er første treff saken: Støre: – Det fagligpolitiske samarbeidet forplikter! Og da har jeg ikke mer å si enn, ja det gjør det. Det fagligpolitiske samarbeidet forplikter - for oss begge!!!

Takk for oppmerksomheten!